
היו"ר דוד טל:			אני מתכבד לפתוח את ישיבת ועדת העבודה, 
 				הרווחה והבריאות שדנה בהצעתו של חבר הכנסת זבולון אורלב בנושא  חוק ביטוח בריאות ממלכתי (תיקון מס' 16), התשס"א2001-. הצעת החוק הוגשה למליאה, אבל אני בתוקף הסמכות שניתנה לי על-פי התקנון משכתי אותה, באישור המליאה, והעברתי אותה לכאן לדיון נוסף.

זבולון אורלב:			אני מודה ליושב-ראש שהלך אתי לאורך כל הדרך. 
 				על החוק הזה  אפשר לכתוב ספר. כשהתחלנו לדון כאן בפעם הראשונה – ונעזוב כרגע את בנות השירות הלאומי ונתרכז בחיילים בשל"ת, נפריד בדיון בין שני הדברים כי אלה שתי פרשיות שונות – אמרו אנשי האוצר, אנשי משרד הביטחון ואנשי הביטוח הלאומי שהם מכירים בצורך עליו אני מצביע, שאין שום סיבה שבעולם שחייל של"ת ישלם את דמי הבריאות שלו.

דוד כנפו:			ביטוח לאומי לא אמר זאת.

זבולון אורלב:			אגף התקציבים. עשו חשבון שזה יעלה 
 				חמישה-ששה מיליוני שקלים ונאמר שלא קיימת הבעיה הכספית. אז התחיל הדיון על הפרוצדורה.

הממשלה הציעה שחייל הסדר ישלם, יביא קבלות ויחזירו לו את הכספים. אמרתי שזה ממש לא מתקבל על הדעת. אותו חייל לא עובד במשרה מלאה בשירות המדינה, וביקשתי שהעניין הזה יוסדר כי הרי הצבא יודע מי הם חיילי השל"ת, שצה"ל ישלם, ישלח את הרשימה לביטוח לאומי וביטוח לאומי ידע מי מבוטח. היום בעידן המחשבים הדבר נראה מאוד פשוט.

אני חשבתי שלהבנתי הפרשה הזו הסתיימה אבל אז שאל בחכמתו יושב-ראש הוועדה מה עם בנות שירות לאומי ומאחר שהרגשנו שיש לנו רוב, אמרנו שעכשיו נכניס לא רק את חיילי השל"ת אלא נכניס גם את בנות השירות הלאומי. באנו עם החוק הזה למליאה. רצים אנשי אגף התקציבים וראש הקואליציה ואומרים שהממשלה מתנגדת. שאלתי איך הממשלה מתנגדת, היא הרי הסכימה להוצאה הזאת למרות שיכול להיות שיש בעיה בפרוצדורה. התחלתי עוד הפעם להתכתב עם יעל אנדורן וכל הזמן אומרים לי מה אתה רוצה מהשירות הלאומי.

אני מוכן כרגע להוריד את השירות הלאומי מהחוק למרות שלפי דעתי לא צריכה להיות סיבה להתנגד כי בין כה וכה המדינה מממנת את הביטוח הרפואי של השירות הלאומי. התברר שבתחשיב שהממשלה משלמת לעמותות שזכו במכרזים, בתוכו יש גם את המרכיב הרפואי ובעצם בת בשירות לאומי לא משלמת ביטוח רפואי. אני רציתי במקום שזה יהיה הסדר מינהלי, זה יהיה בחוק. אם עושים את זה, נעשה זאת בצורה מסודרת.

היו"ר דוד טל:			אתה אומר שזה לא עולה יותר.

זבולון אורלב:			זה לא עולה אגורה אחת יותר. אם זה עולה בחיים 
 				למישהו, אני לא מתעקש על זה עד הסוף. לכן אני אומר שצריך להפריד בין שתי הפרשיות.

אני רוצה להבין מה ההתנגדות.


היו"ר דוד טל:			בניגוד לפעמים אחרות בהן אנחנו עובדים נגד 
 				האוצר, בנושא הזה אני רוצה לעבוד יחד עם האוצר. בדרך כלל לאוצר יש  בעיה כאשר מדובר בעלויות, אבל כאן ממילא לא מדברים בעלויות.

גל הרשקוביץ:			יש פה בעיה של עלות. אי-אפשר לומר שאין בעיה 
 				של עלות. הסכמנו בתנאים מסוימים.

היו"ר דוד טל:			אני מדבר על הנושא של בנות שירות לאומי. אם 
 				נכונים הדברים שאומר חבר הכנסת זבולון אורלב לאחר הבדיקה שהוא עשה ואתם כן משלמים את זה, הרי אם תשלמו את זה כאן, תוסיפו את זה שם. יוצא שבסך הכל זה נמצא בסופו של דבר רק בחוק. אולי אתם לא אוהבים חוקים, אבל זה לא עולה יותר למדינה, אלא אם כן הדברים שאני אומר לא מדויקים.

גל הרשקוביץ:			כאשר הנושא עלה לראשונה  אמרנו שני דברים. 
 				האחד, ברמה העקרונית אנחנו חושבים שהנושא הזה לא צריך להיות בחקיקה, אבל בסופו של דבר מה שמעניין את מציע החוק ואת יושב-ראש הוועדה זה שאותם חיילי של"ת יהיו פטורים ולא ישלמו את העלות הזאת. שלחתם אותנו להכין שיעורי בית. הלכנו למשרד הביטחון, שלחו אותנו מאדם לאדם. בסופו של דבר, אחרי כל ההתגלגלות הזאת, הצלחנו להגיע להסכמה עם משרד הביטחון שמעוגנת גם בהתחייבות כתובה וזאת כדי שמחר לא יבוא פקיד חדש שלא הכיר את קודמו ולא ידע מה הוא סגר וסיכם. לכן הדברים כתובים ומעוגנים ובעצם מסדירים את הנושא הזה. אותו חייל בשל"ת יקבל החזר מלא מצה"ל עבור ההוצאות שהיו לו כאשר אופן המימון יהיה בין משרד האוצר ומשרד הביטחון.

יותר מזה. אמרנו שכיוון שאנחנו חושבים שזה נכון, נעשה כאן מחווה אחרונה ומתוך רצון טוב אפילו נגדיל את התחולה. ישבנו עם משרד הבריאות על-מנת לפתור את הנושא כאשר כבר מתחילת 2002 הנושא יבוא על פתרונו ויש תקציב לכך.

זבולון אורלב:			אני מודה לך ואני מוכן להתפשר על התחולה. 
 				התחולה פחות מטרידה אותי אבל הפרוצדורה מטרידה אותי. אותי מטרידה השיטה לפיה מה שמשרד הביטחון אומר הוא שחייל, כל חייל, בשל"ת צריך באופן אישית להמציא את הקבלות באיזו פרוצדורה מסוימת, דבר שלא מתקבל על הדעת. הוא קודם משלם ואחרי כן יקבל.

גל הרשקוביץ:			הוא צריך  טיפול רפואי, הוא משלם ומקבל החזר 
 				מלא.

זבולון אורלב:			זה לא הולך כך.

אהרן פנחס:			אני לא ראיתי מכתב שמשרד הביטחון ישלם.

גל הרשקוביץ:			יש מכתב של סא"ל אילן לוי, ראש ענף תקציבים.

אהרן פנחס:			אנחנו דורשים שהחייל עצמו ילך וישלם?

גל הרשקוביץ:			כן.

זבולון אורלב:			בהתחלה אמרו לי לעשות חקיקה ראשית כי יתקנו 
 				את התקנות של הביטוח הלאומי. אני מראש אומר שאני לא מסתפק בחליפת מכתבים בין פקידים. יושב בוועדה רב-סרן שלא יודע על חליפת המכתבים האלה.

גל הרשקוביץ:			אני אומר לך זה יהיה במסגרת הצעת תקציב 
 				המדינה לשנת 2002.

זבולון אורלב:			כל הבעיה כאן היא לא תקציב אלא פרוצדורה. 
 				אני הרי בוגר השירות הציבורי ואתה בטח מכיר את ההיסטוריה שלי. אני שוב אומר שאם הייתה תקנה - ולא חליפת מכתבים בין פקידים עם כל הכבוד – של שר העבודה והרווחה והביטוח הלאומי שמסדיר את זה בחקיקה, בחקיקת משנה ולא חקיקה ראשית, זה היה מסודר.

גל הרשקוביץ:			כל העניין הוא שסיכמנו שזה לא יהיה בחקיקה.

זבולון אורלב:			אבל תראה לאן זה מוביל.

היו"ר דוד טל:			תסביר לי למה. אתה תביא את זה בחוק 
 				ההסדרים בשנה הבאה כדי שנמחק את זה?

גל הרשקוביץ:			להפך. דווקא בחקיקה אפשר לבטל את זה. 
 				מניסיון אני אומר לך שהסכמים מהסוג הזה יש כאלה לעשרות.

זבולון אורלב:			יותר חזקים מהחוק?

גל הרשקוביץ:			יש עשרות הסכמים מהסוג הזה ואפילו בסדרי 
 				גודל יותר גבוהים. מבחינת הביטחון, זה הרבה יותר יציב מאשר חוק כי בשנה קשה מחפשים בנרות איפה אפשר לקצץ ואז מגיע חוק ההסדרים.

זבולון אורלב:			אני מוכן לסיכון הזה.

גל הרשקוביץ:			ברמה העקרונית אנחנו חושבים שהסדרים מהסוג 
 				הזה צריכים להיות בהסכמים. זה לא ייחודי רק לתחום הזה אלא יש הרבה מאוד  הסכמים מהסוג הזה בסכומים הרבה יותר גדולים.

זבולון אורלב:			אנחנו יושבים בנושא הזה ישיבה רביעית כשברור 
 				שהעניין התקציבי הוא לא הבעיה אלא כל העניין הוא הפרוצדורה. אני אומר לך שאין נושא שיש לי עליו תכתובות בחקיקה שלי כמו הנושא הזה כשכל פעם אני מקבל מכתב אחר. אגב, אתה יודע, אתה הצדיק היחידי בעניין הזה באגף התקציבים, שאני התרוצצתי באגף התקציבים גם כן עשר פעמים בין כולם. לצערי אני התרוצצתי בין עשרה רפרנטים, כולל יעל שגם היא לא ידעה בהתחלה מי מתעסק עם כל הדבר הזה. אני אומר לך שהחייל ימצא את עצמו עוד שנתיים נותן תשלום חודשי אחרי תשלום חודשי, 3,000 חיילי של"ת בכל הארץ שיצטרכו להתעסק עם קבלות. לשם מה לעשות את הדבר הזה?

באופן עקרוני אני מוכן אפילו לומר לך שיכול להיות שאידיאולוגית אתה צודק.

גל הרשקוביץ:			למה כשאני במילואים אני צריך להראות קבלה?

זבולון אורלב:			כי זה שונה, כ זה דיפרנציאלי. הנסיעה שלך שונה 
 				וכאן מדובר בתשלום קבוע ואחיד לאנשים.

היו"ר דוד טל:			בוועדה הזו הייתה הצעת חוק דמי הבראה ואמרנו 
 				שישלמו את דמי ההבראה על פי קבלות כי רוצים לעודד אנשים בארץ ללכת לבתי מלון בארץ. אז באו נציגי משרד האוצר ואמרו שלתת קבלות וכולי, זו פרוצדורה שעברה מן העולם. היום אתה אומר לנו שזה טוב? אם זה טוב פה, זה יכול היה טוב גם בחוק דמי הבראה.

זבולון אורלב:			אני לא יודע אם נציג צה"ל יודע אבל הפיזור של 
 				חיילים בשל"ת הוא בכל הארץ. יושב חייל בקיבוץ מסוים ותגיד לי מה הוא יעשה עם הקבלה. הוא בשל"ת, הוא בנח"ל והוא יושב בקיבוץ. למה אנחנו צריכים את כל הסרבול הזה?

אני לא מבטל את הטיעון של גל, אבל אני אומר שיש דברים שיש בהם אינטרסים. לשירות הלאומי יש הסדר מסודר, זה לא פוגע בבנות, הבת לא צריכה לשלם, לכן כאן אני אומר שלצורך פשרה אני אישית מוכן לנסות להשפיע על היושב-ראש להוריד את זה מהצעת החוק. תן לי להעביר את הסעיף הזה ואז תוסדר גם שאלת הפרוצדורה. אני אומר לך שהכוונה טובה.

היו"ר דוד טל:			אני חושב שהם יקבלו את הכספים והכספים 
 				יובטחו. 

זבולון אורלב:			אתה צודק, אבל לא יקרה כלום. שנתיים יעשו 
 				כאן ישיבות וידונו איך לבצע את הדבר הזה. אני מדבר על ביצוע החזר התשלום.

גל הרשקוביץ:			זה מאוד פשוט. החייל בא, מביא קבלה וצה"ל 
 				משלם לו.

דוד כנפו:			חייל בשל"ת יצטרך לשלם כל חודש תשלומי 
 				ביטוח לקופת חולים?

גל הרשקוביץ:			הוא משלם ומקבל החזר. איך הוא משלם היום?

דוד כנפו:			ההורים שלו משלמים.

היו"ר דוד טל:			הביטוח הלאומי יכול לפשט את זה ולא להעסיק 
 				פקידים. 
דוד כנפו:			חיילים בשירות סדיר שלא נמצאים בקיבוצים הם 
 				משלמים בעצמם ביטוח בריאות בלבד על-פי פנקס שאנחנו שולחים לאותו איש לאותה תקופה שאנחנו מקבלים אישור שהוא בשל"ת. אנחנו חייבים לקבל את האישור הזה כדי שאחר-כך נוכל להוציא אותו מהמעמד של חייל שלא זכאי לקבל שירותים בקופת-חולים ולהעביר אותו למעמד כזה שכאשר הוא הולך לשל"ת הוא מתחיל לקבל שירותים בקופת-חולים.

לדעתי בפעם הקודמת סוכם שנבוא בדברים עם אילן, זה שכתב את המכתב, ונגיע להסדרי תשלומים.

זבולון אורלב:			למה לא הגעת?

דוד כנפו:			קבענו את ההסדר.

גל הרשקוביץ:			הוא שולח לחייל פנקס, החייל משלם וחוזר 
 				למשרד הביטחון לקבל כסף.

דוד כנפו:			ישבנו עם אילן וקבענו את אותו הסדר כפי שקיים 
 				היום לגבי המתנדב לצה"ל. יש לנו היום תקנות של המתנדב לצה"ל כאשר צה"ל משלם עבור המתנדבים עבור בריאות ומעביר אלינו בטכניקה מסוימת וזה כתוב בתקנות. אמרנו שאת אותו הסדר שאנחנו עושים היום לגבי המתנדב, נעשה אותו גם לגבי חייל השל"ת שצה"ל ישלם עבורו ואת ההתחשבנות יעשה עם האוצר. זה הסיכום שסיכמנו.

זבולון אורלב:			מה אני יכול לעשות שהתוצאה של הישיבה הוא 
 				מכתב אחר לגמרי? מה המחוקק צריך לעשות? אתה יודע כמה חודשים אני סבלן עם החוק הזה. הסכמנו שתקום ועדה.

דוד כנפו:			יושב-ראש הוועדה הסכים לתת לנו אורכה של 
 				שלושה חודשים.

זבולון אורלב:			קיבלתם את כל האורכה.

גל הרשקוביץ:			יש לך הסכם פשוט שאתה בוודאות מלאה יכול 
 				להעביר אותו כבר עכשיו.

זבולון אורלב:			אם אנחנו מאשרים את זה, זה עובר בשבוע הבא. 
 				הזמן להפעיל את ההסדר שלכם והזמן להפעיל את החוק הוא אותו זמן.

גל הרשקוביץ:			גם בתחולה היינו מוכנים להתפשר.

זבולון אורלב:			הבעיה שלי היא לא תחולה. כשאני עושה 
 				הסדרים, אני עושה לעולם ועד. הבעיה שלי היא לא חודש יותר או חודש פחות. הבעיה היא שההסדרים האלה, מחר יבוא סגן-אלוף אחר ויעשה הסדר אחר. אנחנו מדברים בחיילים שהם לא סטטוס של מתנדבים. חייל בשל"ת הוא קודם כל חייל ועבור חייל צה"ל צריך לשלם.

גל הרשקוביץ:			בפועל הוא משלם. ברגע שהוא מחזיר לחייל את 
 				הכסף, הוא משלם.

דוד כנפו:			אתה יודע כמה פעמים בשנה חייל בשל"ת הופך 
 				להיות חייל בשירות פעיל? הוא יוצא לאימון במשך שבועיים וכולי.

היו"ר דוד טל:			מה שקורה זה שאתה מעסיק יותר אנשים כדי 
 				שיטפלו בדבר הזה. אם אני חייל בשל"ת, אני צריך ללכת לבנק, להוציא כסף, ואם אני במינוס מישהו צריך לממן אותי, לאחר מכן אני צריך לשלם ואחר-כך אני צריך להגיש את הקבלה. אם אפשר לסדר את זה באופן אוטומטי בתוך המערכת, למה לא?

גל הרשקוביץ:			החייל משלם פעם בחצי שנה. אני מוכן שהוא יבוא 
 				פעם בשנה ויקבל את ההחזר עם הצמדה.

זבולון אורלב:			אני לא אגיש הצעת חוק אבל אני רוצה לומר לך 
 				שאני אבא למורה חיילת שהשתחררה. אני אביא לך לכאן את כל הפלוגה שלה שיספרו לך איך מחזירים הוצאות נסיעה למורות חיילות. אתה תעמוד כאן המום ותבין מה הפרוצדורה. היא צריכה להגיש את הקבלות, עד שהיא מקבלת, בינתיים אבא תשלם, והן מוציאות מאות שקלים בחודש.

גל הרשקוביץ:			אתה אומר שיש בעיה כזו. אתה אומר שאתה לא 
 				רוצה שהוא כל חודש ישלם ויקבל החזר, אבל אני מוכן לכך שפעם אחת בשנה הוא יגיש את כל הקבלות בגין כל השנה.

זבולון אורלב:			יהיו לו פנקסים מתי הוא שילם ואיך הוא שילם 
 				ויהיה לו תיק קבלות?

גל הרשקוביץ:			לאסוף קבלות זה לא דבר קשה. אני אומר שהוא 
 				יבוא פעם בשנה ואנחנו נקבע עלות מימון לחייל.

דוד כנפו:			יש תלונות רבות של מורות חיילות שמגישות את 
 				הקבלות שלהן אחרי חודש ומקבלות את ההחזר אחרי שלושה חודשים.

גל הרשקוביץ:			אני אומר אחרת. החייל יגיש פעם בשנה ונקבע 
 				איקס אחוזים מראש שצה"ל יפצה אותו עבור כל התקופה, כך שהוא אפילו ירוויח מזה. אתה מציג בעיה של פרוצדורה ואני פותר לך את הבעיה. אמרתם שהוא לא יגיע כל חודש ולזה אני אומר שהוא יגיע פעם בשנה.

ג'ודי וסרמן:			למה לדרוש מהחייל הפרטני האישי לממן?

גל הרשקוביץ:			אני מחזיר לו את כל העלות שנגרמה לו.

ג'ודי וסרמן:			למה אתה דורש ממנו לשלם כשאין לו מאין 
 				לשלם?

זבולון אורלב:			תעשה חוק שקצבת ילדים לא מקבלים אוטומטית 
 				אלא מי שרוצה את קצבת הילדים שמגיעה לו שילך לבנק הדואר ויקבל. תרוויח הרבה כסף כי הרבה לא יממשו את הזכות שלהם. תבין, זכות בסיסית של אזרח צריכה להגיע אליו  והוא לא צריך למשוך אותה. יש פה גם קונספציה מעבר לעניין של  הפרוצדורה. אם זו זכותו, הוא צריך לקבל את זה.

גל הרשקוביץ:			אתם העליתם בעיה שכל חודש הוא צריך ללכת 
 				ואת הבעיה הזו אני פותר.

זבולון אורלב:			אתה לא פותר. אתה אומר לי שעכשיו הוא צריך 
 				לפתוח תיק, מעטפה ולשמור בתוכה את הקבלות. אני לא רוצה להטיל עליו שום חובה. הוא לא משלם, הוא לא צריך שום דבר. הצבא יודע מי נמצא בשל"ת, יש לו מחשבים, הוא מעביר את הרשימה לביטוח לאומי וזה מה שמסדיר החוק.

דוד כנפו:			בשירות המדינה במשך עשרות שנים הגישו קבלות 
 				של "אגד" עבור נסיעות ועובדי המדינה הלכו לאסוף קבלות בתחנות של "אגד".  המערכת הבינה שהשיטה הזו לא יכולה יותר לפעול וכי לא יתכן להמשיך בה. אם מגיע לו, תן לו מה שמגיע לו בדין.

זבולון אורלב:			הפשרה היא פשוטה. ראשית, אני הרגשתי שגם 
 				הביטוח הלאומי מאוד לוחץ. אתה צריך להבין שלהעביר דבר כזה לבנות השירות הלאומי, אצלי זו חגיגה. הבנתי את הרעיון ואני יורד מהסיפור הזה. יש גם בעיה של אידיאולוגיה של חקיקה והבנתי את זה.

גל הרשקוביץ:			לדעתי אתה מקבל פתרון לנושא הזה.

זבולון אורלב:			לכן אני מסכים. אני רוצה להסדיר בחקיקה את 
 				נושא חיילי השל"ת כי אין לי פתרון שהחייל יימנע מהתשלומים וזו הדרך היחידה להבטיח את הדבר הזה. אני מבקש לבדוק את הדבר הזה בהבנה.
 
גל הרשקוביץ:			אני מוכן ללכת בגמישויות שלי.

זבולון אורלב:			אבל אתה לא מוכן להתפשר.

גל הרשקוביץ:			לי יש קטע עקרוני אחד ולך יש אחר. לך יש את 
 				הקטע העקרוני שחשובים לך שני דברים, האחד שהם יקבלו את הכסף, והשני שזה יהיה מינימום עלויות. אלה הדברים שחשובים לך. אני רוצה שזה יהיה בהסדר ולא בחקיקה ואני מנסה להתחשב בדברים שחשובים לך ולכן נתתי לך פתרון של התשלום ואני מפשט לך את התהליך. אני אומר שאני מוכן שזה יהיה פעם בשנה ואני אביא לידי ביטוי את כל העלות הזו שנגרמת לאותו חייל בשל"ת ואפילו מעבר לזה כדי לפצות אותו עבור הפתרון הזה.

זבולון אורלב:			הפרוצדורה שאתה מציע היא לא עונה.

גל הרשקוביץ:			החייל מקבל את הכסף.

זבולון אורלב:			הוא לא יקבל את הכסף. בדבר אחד אני מודה 
 				ואני משבח בכל מקום, אתם מוכנים להחזיר את הכסף ואתם בסדר גמור. אני רק אומר לך שבפרוצדורה שאתה מציע, הוא לא יקבל את הכסף כי זה דומה לכך שתיתן קצבאות ילדים למי שילך לבנק הדואר. הבן שלי ישלח אותי ואני אסתדר, אבל החלש לא יסתדר ולא יקבל את ההחזר. אני שוב אומר לך שכל זכות שאדם צריך למשוך אותה, יש אחוזים ניכרים שלא מושכים, ומי שלא מושך, אלה הרבדים הנמוכים ולא הרבדים החזקים.

גל הרשקוביץ:			כשאותו חייל בשל"ת מתגייס לצה"ל, צה"ל יאמר 
 				לו בכתובים שזה מה שמגיע לו.

זבולון אורלב:			אני לא רוצה להתווכח אתך לגבי האידיאולוגיה, 
 				אבל מבחינתי האידיאולוגיה שלי אומרת שכמו שביטוחו של חייל רגיל הוא בחוק, גם הביטוח של חייל בשל"ת צריך להיות בחוק.

גל הרשקוביץ:			זאת הפשרה שלך.

זבולון אורלב:			אבל אתה לא מסכים לה. אתה לא מסכים לעגן 
 				את זה בחקיקה.

גל הרשקוביץ:			כל ההסדר שאני מציע לך הוא שאתה מוותר על 
 				העניין של החוק ואני מוותר על העניין הכספי. אתה העלית נקודה נוספת שהיא הפישוט של ההליך ואני באתי ואמרתי שאני הולך כאן כפתרון שהוא עוד פעם מהווה פשרה.

זבולון אורלב:			זה לא יעלה על הדעת. אני מציע שנאשר רק את 
 				סעיף א' לקריאה שלישית אבל אל תעלה את זה למעלה.

היו"ר דוד טל:			אני לא מרגיש נוח עם כל המצב הזה. אני מציע 
 				שנקבע דיון נוסף עם שר האוצר בכבודו ובעצמו כדי שיבוא ויסביר לנו. אנחנו לא מעלים למעלה לא את הסעיף הראשון ולא את הסעיף השני. לא מחקנו כלום אלא נזמין את שר האוצר לישיבה בשבוע הבא ונדון בנושא יחד אתו. אני מניח שנצליח לשכנע אותו.

קריאה:				אני מציעה שהביטוח הלאומי יעביר לאוצר 
 				המדינה את רשימות החיילים בשל"ת ששילמו.

זבולון אורלב:			הוא צריך להריץ במחשב את כל משלמי דמי 
 				הביטוח מול הקובץ של החיילים. אני פעם ניהלתי משרד ולכן אני יודע מה המשמעות של מה שאת אומרת עכשיו. הוא צריך להריץ שני קבצים במשך כל חודש. תראו מה אתם עושים. אתם פשוט מדהימים אותי. תודה על הרצון הטוב, אבל את יודעת כמה כסף יעלה להריץ את שני הקבצים האלה? בעדיפויות של הרצת הקבצים זה לא יהיה. מנהל יחידת המחשב, יש לו את יחידת העדיפויות שלו ואני חותם לכם שזה לא יהיה.

היו"ר דוד טל:			אשר על כן אנחנו נתכבד ונזמין את שר האוצר 
 				לישיבה בשבוע הבא כדי שיבוא ויסביר. זו תהיה הזדמנות להציג לו גם שאלות אחרות בנושא התקציב ובנושא בריאות.

זבולון אורלב:			השאלה אם הוא יבוא.

היו"ר דוד טל:			הוא יבוא. אתה לא ער למה שקרה אתמול בלילה.
				אני מודה לכם.

